钦定古今图书集成/明伦汇编/家范典/第004卷 > 《家礼序》朱熹
## 钦定古今图书集成/明伦汇编/家范典/第004卷 > 《家礼序》朱熹

“凡礼有本有文，自其施于家者言之，则名分之守，爱
敬之实，其本也；冠婚、丧、祭、仪章度数者，其文也。”其本
者，有家日用之常礼，固不可一日而不修，其文又皆
所以纪纲人道之终始。虽其行之有时，施之有所然，
非讲之素明，习之素熟，则其临事之际，亦无以合宜
而应节，是不可以一日而不讲且习焉也。三代之际，
“《礼经》僃矣，然其存于今者，宫庐器服之制，出入起居
之节，皆已不宜于世。世之君子虽或酌以古今之变，
更为一时之法，然亦或详或略，无所折衷，至或遗其
本而务其末，缓于实而急于文，自有好礼之士犹不
能举其要，而困于贫窭者犹患其终不能有以及于
礼也。”熹之愚，盖两病焉。是以尝独观“古今之籍，因其
大体之不可变者而少加损益于其间，以为一家之
书，大抵谨名分、崇爱敬以为之本。至其施行之际，则
又略浮文、敦本实，以窃自附于孔子，从先进之遗意。
诚愿得与同志之士熟讲而勉行之，庶几古人所以
修身齐家之道、谨终追远之心，犹可以复见，而于国
家所以敦化导民之”意，其或有小补云。